Die Allan Gray Orbis-stigting (Eng.: Allan Gray Orbis Foundation) is ’n Suid-Afrikaanse organisasie sonder winsoogmerk wat hom toespits op die ekonomiese en maatskaplike bevordering van Suid-Afrika deur die ontwikkeling van entrepreneurskap. Soortgelyke stigtings bestaan ook in Namibië, Botswana en Swaziland. Hierdie stigtings bied die Allan Gray-beurs- en genootgeleenthede, onder meer uitgebreide geldelike bystand aan jeug met entrepreneursbelofte in hul onderskeie lande. Die stigting is in 2005 gestig deur die filantroop en sakeman Allan Gray, wat entrepreneurskap beskou as ’n integrale deel van ekonomiese vooruitgang van ’n land. Dié beskouing spoor Gray se filantropiese bydraes al die afgelope 35 jaar aan. Die hoofdoelwit van die stigting is die ontwikkeling van entrepreneurs deur die Allan Gray-beurs en Allan Gray-genootskappe. Prof. Jakes Gerwel was tot sy dood in 2012 voorsitter van die stigting. Allan Gray Limited en Orbis Investment Management, albei deur Gray gestig, finansier die stigting se aktiwiteite. Minstens 7 persent van Allan Gray Limited se belasbare wins word aan die stigting geskenk. Voorts bied ’n bydrae van R1,15 miljard, wat Gray in sy persoonlike hoedanigheid in 2007 geskenk het, verdere finansiële sekuriteit aan die stigting in gevalle wanneer Allan Gray Limited se wins wisselvallig is.